CELEX: 32020R0910
Language: el
Date: 2020-06-30 00:00:00
Title: Εκτελεστικός κανονισμός (ΕΕ) 2020/910 της Επιτροπής της 30ής Ιουνίου 2020 για την τροποποίηση των εκτελεστικών κανονισμών (ΕΕ) 2015/1998, (ΕΕ) 2019/103 και (ΕΕ) 2019/1583 όσον αφορά τον επανορισμό αεροπορικών εταιρειών, φορέων εκμετάλλευσης και φορέων που εφαρμόζουν διαδικασίες ασφάλειας για φορτίο και ταχυδρομείο που αφικνούνται από τρίτες χώρες, καθώς και όσον αφορά την αναβολή ορισμένων κανονιστικών απαιτήσεων στον τομέα της κυβερνοασφάλειας, του ελέγχου ιστορικού, των προτύπων εξοπλισμού συστημάτων ανίχνευσης εκρηκτικών και του εξοπλισμού ανίχνευσης ιχνών εκρηκτικών, λόγω της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

1.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 208/43
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/910 ΤΗΣ ΕΠΙΤΡΟΠΗΣ
         της 30ής Ιουνίου 2020
         για την τροποποίηση των εκτελεστικών κανονισμών (ΕΕ) 2015/1998, (ΕΕ) 2019/103 και (ΕΕ) 2019/1583 όσον αφορά τον επανορισμό αεροπορικών εταιρειών, φορέων εκμετάλλευσης και φορέων που εφαρμόζουν διαδικασίες ασφάλειας για φορτίο και ταχυδρομείο που αφικνούνται από τρίτες χώρες, καθώς και όσον αφορά την αναβολή ορισμένων κανονιστικών απαιτήσεων στον τομέα της κυβερνοασφάλειας, του ελέγχου ιστορικού, των προτύπων εξοπλισμού συστημάτων ανίχνευσης εκρηκτικών και του εξοπλισμού ανίχνευσης ιχνών εκρηκτικών, λόγω της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Οι καταστροφικές επιπτώσεις της τρέχουσας πανδημίας COVID-19 στη διεθνή και την ευρωπαϊκή πολιτική αεροπορία περιορίζουν σημαντικά την ικανότητα των κρατών μελών και της Ευρωπαϊκής Ένωσης στο σύνολό της να διατηρήσουν αποτελεσματική και αποδοτική αλυσίδα εισερχόμενου εφοδιασμού. Οι συνεχείς και αδιάλειπτες μεταφορές φορτίου έχουν ουσιαστική στρατηγική σημασία για την Ένωση και διαδραματίζουν θεμελιώδη ρόλο στην παράδοση βασικών εμπορευμάτων, συμπεριλαμβανομένων φαρμάκων, ιατρικού εξοπλισμού, άλλων ουσιών και βασικών προϊόντων.
                  
               
                     (2)
                  
                  
                     Το καθεστώς εισόδου στον τομέα της ασφάλειας αεροπορικού φορτίου και ταχυδρομείου της Ένωσης, όπως καθορίζεται στο σημείο 6.8 του παραρτήματος του εκτελεστικού κανονισμού (ΕΕ) 2015/1998 της Επιτροπής (2), απαιτεί οι αερομεταφορείς που μεταφέρουν φορτίο και ταχυδρομείο στην Ευρωπαϊκή Ένωση να ορίζονται ανά πενταετία ως «μεταφορείς αεροπορικού φορτίου ή αεροπορικού ταχυδρομείου εντός της Ένωσης από τρίτη χώρα» (ACC3) και οι οικείοι πάροχοι υπηρεσιών εδάφους να ορίζονται ανά τρία έτη ως «εγκεκριμένα μεταφορικά γραφεία τρίτων χωρών με επικύρωση ως προς την αεροπορική ασφάλεια της ΕΕ» (RA3) ή ως «γνωστοί αποστολείς τρίτων χωρών με επικύρωση ως προς την αεροπορική ασφάλεια της ΕΕ» (KC3).
                  
               
                     (3)
                  
                  
                     Η επικύρωση αεροπορικής ασφάλειας της ΕΕ για τον ορισμό ACC3, RA3 και KC3 απαιτεί, στο πλαίσιο της διαδικασίας, επιτόπια επίσκεψη από επικυρωτή αεροπορικής ασφάλειας της ΕΕ που πραγματοποιείται στις εγκαταστάσεις του φορέα για να επιβεβαιωθεί η αποτελεσματική εφαρμογή των μέτρων.
                  
               
                     (4)
                  
                  
                     Κατά τη διάρκεια της τρέχουσας πανδημίας COVID-19, η πραγματοποίηση επιτόπιων επισκέψεων σε τρίτες χώρες για τον ορισμό και τον εκ νέου ορισμό των αερομεταφορέων και των φορέων διαχείρισης φορτίου έχει επηρεαστεί σημαντικά και/ή παρεμποδίζεται για αντικειμενικούς λόγους, οι οποίοι εκφεύγουν της ευθύνης ή του ελέγχου των εν λόγω αερομεταφορέων ή φορέων διαχείρισης φορτίου.
                  
               
                     (5)
                  
                  
                     Ένας μεγάλος αριθμός ορισμών ως ACC3, RA3 και KC3 πρόκειται να λήξει κατά τους προσεχείς μήνες ή έχει ήδη λήξει, χωρίς δυνατότητα πραγματοποίησης της αναγκαίας επιτόπιας επίσκεψης επικύρωσης. Ελλείψει του σχετικού καθεστώτος της Ένωσης, οι εν λόγω φορείς δεν μπορούν πλέον να δραστηριοποιούνται στην ασφαλή εισερχόμενη στην Ένωση αλυσίδα εφοδιασμού, καθιστώντας αδύνατη τη συνέχιση βασικών λειτουργιών σε αυτούς τους κρίσιμους καιρούς.
                  
               
                     (6)
                  
                  
                     Είναι αναγκαίο να ληφθούν επείγοντα μέτρα για να καθοριστεί η κατάλληλη νομική βάση για την εφαρμογή μιας εναλλακτικής και ταχείας διαδικασίας για τις επικυρώσεις αεροπορικής ασφάλειας της ΕΕ των θιγόμενων από την παρούσα κατάσταση φορέων της εισερχόμενης στην Ένωση αλυσίδας εφοδιασμού.
                  
               
                     (7)
                  
                  
                     Οι εκτελεστικοί κανονισμοί (ΕΕ) 2019/103 (3) και 2019/1583 (4) της Επιτροπής, που αμφότεροι τροποποιούν τον εκτελεστικό κανονισμό (ΕΕ) 2015/1998, εισήγαγαν κανονιστικές απαιτήσεις που θα εφαρμόζονται από τις 31 Δεκεμβρίου 2020 στους τομείς του ελέγχου ιστορικού για το προσωπικό της πολιτικής αεροπορίας και της κυβερνοασφάλειας, αντίστοιχα. Η ικανότητα των αρχών και των φορέων εκμετάλλευσης να προετοιμάσουν την έγκαιρη εφαρμογή των εν λόγω απαιτήσεων επηρεάζεται σοβαρά από τα αποτελέσματα των περιορισμών που έχουν επιβληθεί εξαιτίας της πανδημίας COVID-19, σε βαθμό που θα πρέπει να αναβληθεί η ημερομηνία εφαρμογής.
                  
               
                     (8)
                  
                  
                     Στο σημείο 12.4.2.2 του παραρτήματος του εκτελεστικού κανονισμού (ΕΕ) 2015/1998 ορίζεται η 1η Σεπτεμβρίου 2020 ως ημερομηνία λήξης για τον εξοπλισμό συστημάτων ανίχνευσης εκρηκτικών (EDS) του προτύπου 2. Η ικανότητα ορισμένων αερολιμένων της Ένωσης να ολοκληρώσουν τη διαδικασία εγκατάστασης και ενεργοποίησης εξοπλισμού EDS του προτύπου 3 επηρεάζεται σοβαρά από τους περιορισμούς που έχουν επιβληθεί λόγω των επιπτώσεων της πανδημίας COVID-19, σε βαθμό που η ημερομηνία λήξης πρέπει να αναβληθεί. Δεδομένου ότι ο εξοπλισμός EDS του προτύπου 3 προσφέρει υψηλότερες επιδόσεις και ικανότητες ανίχνευσης που μπορούν να συμβάλουν στην αύξηση της ασφάλειας, η Επιτροπή και τα κράτη μέλη παραμένουν προσηλωμένα στην ολοκλήρωση της εφαρμογής αυτής της τεχνολογίας χωρίς περαιτέρω καθυστερήσεις.
                  
               
                     (9)
                  
                  
                     Στο σημείο 12.6.3 του παραρτήματος του εκτελεστικού κανονισμού (ΕΕ) 2015/1998 ορίζεται η 1η Ιουλίου 2020 ως η ημερομηνία έως την οποία η αρμόδια αρχή μπορεί να επιτρέπει τη συνέχιση της χρήσης εξοπλισμού ανίχνευσης ιχνών εκρηκτικών (ETD) που δεν συμμορφώνεται με το προσάρτημα 12-ΙΒ. Η ικανότητα ορισμένων αερολιμένων της Ένωσης να ολοκληρώσουν τη διαδικασία εγκατάστασης του νέου εξοπλισμού ETD επηρεάζεται σοβαρά από τους περιορισμούς που έχουν επιβληθεί λόγω των επιπτώσεων της πανδημίας COVID-19, σε βαθμό που η ανωτέρω ημερομηνία πρέπει να μετατεθεί, για την αποφυγή των νομικών συνεπειών χωρίς να προκαλείται αδικαιολόγητος κίνδυνος για την αεροπορική ασφάλεια.
                  
               
                     (10)
                  
                  
                     Συνεπώς, οι εκτελεστικοί κανονισμοί (ΕΕ) 2015/1998, (ΕΕ) 2019/103 και (ΕΕ) 2019/1583 θα πρέπει να τροποποιηθούν αναλόγως.
                  
               
                     (11)
                  
                  
                     Δεδομένου ότι η ιδιότητα της Ένωσης ορισμένων φορέων ACC3, RA3 και KC3 έληξε ήδη είτε κατά την πρώτη φάση της τρέχουσας πανδημίας COVID-19 είτε κατά την αμέσως προηγούμενη περίοδο, όταν έπρεπε να δρομολογηθεί και να πραγματοποιηθεί η σχετική διαδικασία επικύρωσης αεροπορικής ασφάλειας της ΕΕ, ο παρών κανονισμός θα πρέπει να έχει αναδρομική ισχύ, επιτρέποντας στους φορείς των οποίων η ιδιότητα έχει ήδη λήξει να επωφεληθούν από τα μέτρα που προβλέπονται στον παρόντα κανονισμό.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό δεν θίγουν τα έννομα συμφέροντα και δικαιώματα ούτε περιορίζουν τις προσδοκίες άλλων αερομεταφορέων, φορέων εκμετάλλευσης, οντοτήτων ή κρατών.
                  
               
                     (13)
                  
                  
                     Για να παρασχεθεί στα κράτη μέλη η νομική βάση για την άμεση δρομολόγηση της εναλλακτικής και ταχείας διαδικασίας επικύρωσης και ορισμού των επιχειρήσεων της εισερχόμενης στην Ένωση αλυσίδας εφοδιασμού, οι οποίες είναι αναγκαίες για την επανέναρξη των μεταφορών φορτίου προς την Ένωση, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (14)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 19 του κανονισμού (ΕΚ) αριθ. 300/2008,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του εκτελεστικού κανονισμού (ΕΕ) 2015/1998 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Στη δεύτερη περίοδο του άρθρου 2 του εκτελεστικού κανονισμού (ΕΕ) 2019/103, η ημερομηνία «31 Δεκεμβρίου 2020» αντικαθίσταται από την ημερομηνία «31 Δεκεμβρίου 2021».
         
         
            Άρθρο 3
            Στο σημείο 26 του παραρτήματος του εκτελεστικού κανονισμού (ΕΕ) 2019/103, οι ημερομηνίες «31 Δεκεμβρίου 2020» και «30 Ιουνίου 2023» στο σημείο 11.1.12 αντικαθίστανται από τις ημερομηνίες «31 Δεκεμβρίου 2021» και «30 Ιουνίου 2024».
         
         
            Άρθρο 4
            Στο άρθρο 2 του εκτελεστικού κανονισμού (ΕΕ) 2019/1583, η ημερομηνία «31 Δεκεμβρίου 2020» αντικαθίσταται από την ημερομηνία «31 Δεκεμβρίου 2021».
         
         
            Άρθρο 5
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 97 της 9.4.2008, σ. 72.
         
            (2)  Εκτελεστικός κανονισμός (ΕΕ) 2015/1998 της Επιτροπής, της 5ης Νοεμβρίου 2015, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (ΕΕ L 299 της 14.11.2015, σ. 1).
         
            (3)  Εκτελεστικός κανονισμός (ΕΕ) 2019/103 της Επιτροπής, της 23ης Ιανουαρίου 2019, για την τροποποίηση του εκτελεστικού κανονισμού (ΕΕ) 2015/1998 όσον αφορά τη διευκρίνιση, την εναρμόνιση, την απλούστευση και την ενίσχυση ορισμένων ειδικών μέτρων ασφάλειας των αερομεταφορών από έκνομες ενέργειες (ΕΕ L 21 της 24.1.2019, σ. 13).
         
            (4)  Εκτελεστικός κανονισμός (ΕΕ) 2019/1583 της Επιτροπής, της 25ης Σεπτεμβρίου 2019, για την τροποποίηση του εκτελεστικού κανονισμού (ΕΕ) 2015/1998 σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες, όσον αφορά τα μέτρα ασφάλειας στον κυβερνοχώρο (ΕΕ L 246 της 26.9.2019, σ. 15).
      
      
         
            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2015/1998 τροποποιείται ως εξής:
            
                        1)
                     
                     
                        προστίθενται τα κάτωθι σημεία από 6.8.1.7 έως 6.8.1.9:
                        
                                    «6.8.1.7.
                                 
                                 
                                    Κατά τη διάρκεια της περιόδου από την 1η Απριλίου έως την 31η Δεκεμβρίου 2020, η αρμόδια αρχή μπορεί να παρεκκλίνει από τη διαδικασία που καθορίζεται στο σημείο 6.8.2 και να ορίζει προσωρινά έναν αερομεταφορέα ως ACC3, σε περίπτωση που η επικύρωση αεροπορικής ασφάλειας της ΕΕ δεν μπορεί να πραγματοποιηθεί για αντικειμενικούς λόγους που σχετίζονται με την κρίση της πανδημίας COVID-19 και εκφεύγουν της ευθύνης του αερομεταφορέα. Ο ορισμός υπόκειται στις ακόλουθες προϋποθέσεις:
                                    
                                                α)
                                             
                                             
                                                ο αερομεταφορέας κατέχει ενεργό ιδιότητα ACC3 στη σχετική τοποθεσία της τρίτης χώρας ή κατείχε ιδιότητα ACC3, υπό την προϋπόθεση ότι αυτή δεν έληξε πριν από την 1η Φεβρουαρίου 2020·
                                             
                                          
                                                β)
                                             
                                             
                                                ο αερομεταφορέας υποβάλλει αίτηση για τη νέα ιδιότητα στην αρμόδια αρχή που προσδιορίζεται στο σημείο 6.8.1.1 ή στην αρχή που έχει την ευθύνη για τον ορισμό του οποίου επίκειται η λήξη, επιβεβαιώνοντας την ύπαρξη αντικειμενικών λόγων που εκφεύγουν της ευθύνης του αερομεταφορέα και οι οποίοι παρακωλύουν ή καθυστερούν την εκπλήρωση των απαιτήσεων του σημείου 6.8.2·
                                             
                                          
                                                γ)
                                             
                                             
                                                ο αερομεταφορέας υποβάλλει το πρόγραμμα ασφαλείας του, το οποίο είναι συναφές και πλήρες σε σχέση με όλα τα σημεία που αναφέρονται στο προσάρτημα 6-Ζ, ή επιβεβαιώνει ότι το τρέχον πρόγραμμα εξακολουθεί να είναι ενημερωμένο·
                                             
                                          
                                                δ)
                                             
                                             
                                                ο αερομεταφορέας υποβάλλει υπογεγραμμένη δήλωση με την οποία επιβεβαιώνει τη δέσμευσή του να συνεχίσει την πλήρη και αποτελεσματική εφαρμογή των απαιτήσεων ασφάλειας για τις οποίες είχε αποκτήσει την ιδιότητα ACC3 η οποία βρίσκεται ακόμη σε ισχύ ή έχει λήξει·
                                             
                                          
                                                ε)
                                             
                                             
                                                ο ορισμός αερομεταφορέα ως ACC3 σύμφωνα με το παρόν σημείο χορηγείται για περίοδο που δεν υπερβαίνει τους έξι μήνες από την ημερομηνία της τρέχουσας ή της προηγούμενης λήξης, κατά περίπτωση·
                                             
                                          
                                                στ)
                                             
                                             
                                                η αίτηση, το πρόγραμμα ασφαλείας του αερομεταφορέα και η δήλωση δεσμεύσεων υποβάλλονται είτε γραπτώς είτε σε ηλεκτρονική μορφή.
                                             
                                          
                              
                                    6.8.1.8.
                                 
                                 
                                    Κατά περίπτωση, η αρμόδια αρχή μπορεί να συμφωνήσει με τον ενδιαφερόμενο αερομεταφορέα την αναβολή των ετήσιων επικυρώσεων αεροπορικής ασφάλειας της ΕΕ που αναφέρονται στο σημείο 6.8.2.2 2) δ), προσθέτοντάς τις στον αριθμό των αερολιμένων που θα επικυρωθούν κατά το επόμενο έτος του οδικού χάρτη του αερομεταφορέα.
                                 
                              
                                    6.8.1.9.
                                 
                                 
                                    Εντός της περιόδου προσωρινού ορισμού που αναφέρεται στο σημείο 6.8.1.7, η αρμόδια αρχή εκτελεί στον αερολιμένα ή στους αερολιμένες άφιξης στο κράτος μέλος από τον τόπο του ACC3, τουλάχιστον τρεις δραστηριότητες παρακολούθησης της συμμόρφωσης όσον αφορά τις διαδικασίες ασφάλειας που εφαρμόζουν ο ACC3 και τα τμήματα RA3 και KC3 της οικείας αλυσίδας εφοδιασμού. Εάν δεν υπάρχουν απευθείας πτήσεις που εκτελούνται από τον ACC3 με προορισμό το κράτος μέλος που τον έχει ορίσει, η εκτέλεση των δραστηριοτήτων παρακολούθησης της συμμόρφωσης συντονίζεται με άλλο κράτος μέλος προς το οποίο εκτελεί πτήσεις ο ACC3.»·
                                 
                              
                  
                        2)
                     
                     
                        προστίθενται τα κάτωθι σημεία 6.8.4.11 και 6.8.4.12:
                        
                                    «6.8.4.11.
                                 
                                 
                                    Κατά τη διάρκεια της περιόδου από την 1η Απριλίου έως την 31η Δεκεμβρίου 2020, η αρμόδια αρχή μπορεί να παρεκκλίνει από τη διαδικασία που καθορίζεται στο σημείο 6.8.5 και να ορίζει προσωρινά έναν φορέα τρίτης χώρας ως RA3 ή KC3, σε περίπτωση που η επικύρωση αεροπορικής ασφάλειας της ΕΕ δεν μπορεί να πραγματοποιηθεί για αντικειμενικούς λόγους που σχετίζονται με την κρίση της πανδημίας COVID-19 και εκφεύγουν της ευθύνης του φορέα. Ο ορισμός υπόκειται στις ακόλουθες προϋποθέσεις:
                                    
                                                α)
                                             
                                             
                                                ο φορέας κατέχει ενεργή ιδιότητα RA3 ή KC3, ή κατείχε ιδιότητα RA3 ή KC3, υπό την προϋπόθεση ότι δεν έχει λήξει πριν από την 1η Φεβρουαρίου 2020·
                                             
                                          
                                                β)
                                             
                                             
                                                ο φορέας υποβάλλει αίτηση για τη νέα ιδιότητα στην αρμόδια αρχή που έχει επί του παρόντος την ευθύνη για τον ορισμό, του οποίου επίκειται η λήξη ή ο οποίος έχει λήξει, επιβεβαιώνοντας την ύπαρξη αντικειμενικών λόγων που εκφεύγουν της ευθύνης του φορέα και οι οποίοι παρακωλύουν ή καθυστερούν την εκπλήρωση των απαιτήσεων του σημείου 6.8.5·
                                             
                                          
                                                γ)
                                             
                                             
                                                ο φορέας υποβάλλει το πρόγραμμα ασφαλείας του, το οποίο είναι συναφές και πλήρες σε σχέση με τις δραστηριότητες που εκτελούνται ή επιβεβαιώνει ότι το τρέχον πρόγραμμα εξακολουθεί να είναι ενημερωμένο·
                                             
                                          
                                                δ)
                                             
                                             
                                                ο φορέας υποβάλλει υπογεγραμμένη δήλωση με την οποία επιβεβαιώνει τη δέσμευσή του να συνεχίσει την πλήρη και αποτελεσματική εφαρμογή των απαιτήσεων ασφαλείας για τις οποίες είχε αποκτήσει την ιδιότητα RA3 ή KC3 η οποία βρίσκεται ακόμη σε ισχύ ή έχει λήξει·
                                             
                                          
                                                ε)
                                             
                                             
                                                ο ορισμός φορέα ως RA3 ή KC3 σύμφωνα με το παρόν σημείο χορηγείται για περίοδο που δεν υπερβαίνει τους έξι μήνες από την ημερομηνία της τρέχουσας ή της προηγούμενης λήξης, κατά περίπτωση·
                                             
                                          
                                                στ)
                                             
                                             
                                                η αίτηση, το πρόγραμμα ασφαλείας του φορέα και η δήλωση δεσμεύσεων υποβάλλονται είτε γραπτώς είτε σε ηλεκτρονική μορφή.
                                             
                                          
                              
                                    6.8.4.12.
                                 
                                 
                                    Οι φορείς που αναφέρονται στο σημείο 6.8.4.8 των οποίων η ιδιότητα RA3 ή KC3 έληξε κατά την περίοδο από την 1η Φεβρουαρίου 2020 έως την 31η Μαρτίου 2020 και οι οποίοι, λόγω των αντικειμενικών λόγων που αναφέρονται στο σημείο 6.8.4.11, δεν ήταν δυνατόν να υποβληθούν στη διαδικασία επικύρωσης αεροπορικής ασφάλειας της ΕΕ σύμφωνα με το σημείο 6.8.5 και, στη συνέχεια, να οριστούν από αρμόδια αρχή όπως προβλέπεται στο σημείο 6.8.4, μπορούν να υποβάλουν αίτηση προσωρινού ορισμού που χορηγείται από την Επιτροπή, υπό τις ακόλουθες προϋποθέσεις:
                                    
                                                α)
                                             
                                             
                                                ο φορέας υποβάλλει αίτηση στην Επιτροπή για την ιδιότητα RA3 ή KC3, επιβεβαιώνοντας την ύπαρξη αντικειμενικών λόγων που δεν εμπίπτουν στην ευθύνη του και οι οποίοι εμποδίζουν ή καθυστερούν την εκπλήρωση των απαιτήσεων του σημείου 6.8.5·
                                             
                                          
                                                β)
                                             
                                             
                                                ο φορέας υποβάλλει υπογεγραμμένη δήλωση με την οποία επιβεβαιώνει τόσο τη δέσμευσή του να συνεχίσει την πλήρη και αποτελεσματική εφαρμογή των απαιτήσεων ασφάλειας για τις οποίες είχε αποκτήσει την ιδιότητα RA3 ή KC3 που έχει λήξει, όσο και ότι το πρόγραμμα ασφάλειας του εξακολουθεί να είναι ενημερωμένο·
                                             
                                          
                                                γ)
                                             
                                             
                                                η αίτηση και η δήλωση δεσμεύσεων υποβάλλονται είτε γραπτώς είτε σε ηλεκτρονική μορφή·
                                             
                                          
                                                δ)
                                             
                                             
                                                ο ορισμός φορέα ως RA3 ή KC3 σύμφωνα με το παρόν σημείο χορηγείται για περίοδο που δεν υπερβαίνει τους έξι μήνες από την ημερομηνία της προηγούμενης λήξης.»·
                                             
                                          
                              
                  
                        3)
                     
                     
                        το σημείο 11.1.2 αντικαθίσταται από το ακόλουθο κείμενο:
                        
                                    «11.1.2.
                                 
                                 
                                    Τα πρόσωπα που προσλαμβάνονται για να εφαρμόζουν, ή για να είναι υπεύθυνα για τη διενέργεια ελέγχων ασφαλείας, ελέγχων πρόσβασης ή άλλων διαδικασιών ασφάλειας σε μη αυστηρά ελεγχόμενη περιοχή ασφάλειας πρέπει να υποβάλλονται με επιτυχία σε έλεγχο του ιστορικού τους.
                                    Τα άτομα που έχουν υποβληθεί σε έλεγχο πριν από την πρόσληψη υποβάλλονται σε έλεγχο ιστορικού έως τις 30 Ιουνίου 2021 το αργότερο.»·
                                 
                              
                  
                        4)
                     
                     
                        το σημείο 12.4.2.2 αντικαθίσταται από το ακόλουθο κείμενο:
                        
                                    «12.4.2.2.
                                 
                                 
                                    Το πρότυπο 2 λήγει την 1η Σεπτεμβρίου 2021.»·
                                 
                              
                  
                        5)
                     
                     
                        το σημείο 12.4.2.4 αντικαθίσταται από το ακόλουθο κείμενο:
                        
                                    «12.4.2.4.
                                 
                                 
                                    Η αρμόδια αρχή ενημερώνει την Επιτροπή όταν επιτρέπει τη συνέχιση της χρήσης EDS του προτύπου 2 μετά την 1η Σεπτεμβρίου 2021.»·
                                 
                              
                  
                        6)
                     
                     
                        το σημείο 12.4.2.6 αντικαθίσταται από το ακόλουθο κείμενο:
                        
                                    «12.4.2.6.
                                 
                                 
                                    Όλα τα EDS θα πρέπει να πληρούν το πρότυπο 3 το αργότερο έως την 1η Σεπτεμβρίου 2021, εκτός εάν εφαρμόζεται το σημείο 12.4.2.3.»·
                                 
                              
                  
                        7)
                     
                     
                        το σημείο 12.6.3 αντικαθίσταται από το ακόλουθο κείμενο:
                        
                                    «12.6.3.
                                 
                                 
                                    Η αρμόδια αρχή δύναται να επιτρέψει να συνεχισθεί το αργότερο έως την 1η Ιουλίου 2021 η χρήση εξοπλισμού που δεν έχει πιστοποιηθεί σύμφωνα με το προσάρτημα 12-ΙΒ, ο οποίος χρησιμοποιεί δειγματοληψία σωματιδίων και έχει εγκατασταθεί πριν από την 1η Ιουλίου 2014.».